Barer og værtshuse i Jomfru Ane Gade i Aalborg genåbner torsdag efter at have været lukket ned i 14 dage i et forsøg på at stoppe smittespredningen blandt særligt de unge i Aalborg. Men selvom restaurationerne nu åbner igen, så gælder flere forholdsregler og coronarestriktioner fortsat, og derfor vil Nordjyllands Politi være særligt synlige i og omkring Jomfru Ane Gade for at sikre, at restriktionerne bliver overholdt. Nordjyllands Politi oplyser torsdag i en pressemeddelelse, at Jomfru Ane Gade og området omkring 'Gaden' igen bliver gjort til corona-hotspot, ligesom det var i tiden op til nedlukningen 3. juni. - Vi fortsætter, hvor vi slap den 3. juni, så vi vil med andre ord være meget synlige i og omkring Jomfru Ane Gade. Det er det, vi nu markerer med at genindføre hotspottet. - Selv om man må forsamles op til 500 personer udendørs, har vi stadig en opgave i at sikre, at folk holder fornuftig afstand, og at restaurationerne kontrollerer coronapas hos de indendørs gæster, siger vicepolitiinspektør Henrik Skals fra Nordjyllands Politi. Gælder foreløbig i 14 dage Jomfru Ane Gade, Jomfru Anes Gård og Ny Mølle Stræde vil foreløbig været et hotspot frem til 1. juli. I den periode vil politiet løbende patruljere i området. Indtil videre har 'Gadens' gæster ifølge Henrik Skals generelt fulgt politiets anvisninger. - Så vi regner selvfølgelig med, at folk fortsætter den gode stil. Vi holder også selv fast i vores gode samarbejde og dialog med både Aalborg Kommune og restauratørerne i Jomfru Ane Gade, siger Henrik Skals.

Referat:
Politiet vil være til stede og sikre at alle restriktioner bliver overholdt, når restaurationerne i Jomfru Ane Gade i Aalborg torsdag genåbner.